CELEX: 32019R0962
Language: bg
Date: 2019-06-12 00:00:00
Title: Регламент (ЕС) 2019/962 на Комисията от 12 юни 2019 година за изменение на приложение I към Регламент (ЕО) № 1831/2003 на Европейския парламент и на Съвета във връзка със създаването на две нови функционални групи фуражни добавки (Текст от значение за ЕИП.)

13.6.2019   
               
               
                  BG
               
               
                  Официален вестник на Европейския съюз
               
               
                  L 156/1
               
            
         РЕГЛАМЕНТ (ЕС) 2019/962 НА КОМИСИЯТА
         от 12 юни 2019 година
         за изменение на приложение I към Регламент (ЕО) № 1831/2003 на Европейския парламент и на Съвета във връзка със създаването на две нови функционални групи фуражни добавки
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         Като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 6, параграф 3 от него,
         като има предвид, че:
         
                     (1)
                  
                  
                     В Регламент (ЕО) № 1831/2003 се предвижда разпределяне на фуражните добавки в категории и, по-подробно — въз основа на техните функции и свойства — на функционални групи в рамките на съответните категории.
                  
               
                     (2)
                  
                  
                     В резултат на технологичния и научния напредък съществуват различни вещества, които могат да окажат технологично въздействие върху фуражите, което не е описано във връзка с нито една от вече съществуващите функционални групи. Поради това е целесъобразно в категорията „технологични добавки“ да бъде създадена нова обща функционална група, с която да бъдат обхванати и тези вещества.
                  
               
                     (3)
                  
                  
                     В допълнение към добрите практики в селското стопанство, с които се гарантира благосъстоянието на животните и спазването на разпоредбите относно хуманното отношение към животните в ЕС, научните изследвания сочат, че някои фуражни добавки могат да помагат за поддържането на добро физиологично състояние при животни в добро здраве, да допринасят за хуманното отношение към животните, да оказват благоприятно влияние върху устойчивостта на животните на стресови фактори или да спомагат за тяхното благосъстояние в определени ситуации. Тъй като основната функция на тези фуражни добавки не може да бъде отнесена към нито една от функционалните групи, предвидени в Регламент (ЕО) № 1831/2003, е целесъобразно в категорията „зоотехнически добавки“ да бъде създадена нова функционална група. Това следва да направи възможно по-доброто определяне на предназначението на тези добавки, установяването на критерии за оценка на ефикасността и създаването на правна яснота за заявителите.
                  
               
                     (4)
                  
                  
                     С оглед на въвеждането на тези две нови функционални групи, приложение I към Регламент (ЕО) № 1831/2003 следва да бъде съответно изменено.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения в Регламент (ЕО) № 1831/2003
            Приложение I към Регламент (ЕО) № 1831/2003 се изменя, както следва:
            
                        1)
                     
                     
                        в точка 1 се добавя следната буква:
                        
                                    „о)
                                 
                                 
                                    други технологични добавки: вещества или — когато е приложимо — микроорганизми, добавяни към фуража с технологична цел, които оказват благоприятно влияние върху характеристиките на фуражите.“
                                 
                              
                  
                        2)
                     
                     
                        в точка 4 се добавя следната буква:
                        
                                    „д)
                                 
                                 
                                    стабилизатори на физиологичното състояние: вещества или — когато е приложимо — микроорганизми, които, когато се използват за хранене на животни в добро здраве, оказват благоприятно влияние върху тяхното физиологично състояние, включително върху устойчивостта им на стресови фактори.“
                                 
                              
                  
         
            Член 2
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 12 юни 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 268, 18.10.2003 г., стр. 29.